CELEX: C2004/262/89
Language: fi
Date: 2004-10-23 00:00:00
Title: Asia T-317/04: Tanskan kuningaskunnan 3.8.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/47
            
         Tanskan kuningaskunnan 3.8.2004 Euroopan yhteisöjen komissiota vastaan nostama kanne
   (Asia T-317/04)
   (2004/C 262/89)
   Oikeudenkäyntikieli: tanska
   Tanskan kuningaskunta on nostanut 3.8.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan asiamiehenä on Jørgen Molde, avustajinaan asianajajat Peter Biering ja Kim Lundgaard Hansen.
   Kantaja on esittänyt seuraavat vaatimukset:
   
               —
            
            
               Tanskan toimenpiteistä TV2/Danmarkin eduksi 19 päivänä toukokuuta 2004 tehty komission päätös on kumottava;
            
         
               —
            
            
               toissijainen vaatimus: Tanskan toimenpiteistä TV2/Danmarkin eduksi 19 päivänä toukokuuta 2004 tehty komission päätös on kumottava 2 artiklan osalta;
            
         
               —
            
            
               jos kumpaakaan edellä esitetyistä vaatimuksista ei hyväksytä, Tanskan toimenpiteistä TV2/Danmarkin eduksi 19 päivänä toukokuuta 2004 tehty komission päätös on kumottava 2, 3 ja 4 artiklan osalta;
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut:
   Komissio on riidanalaisessa päätöksessään katsonut, että tuki, jota vuosina 1995—2002 annettiin TV2/DANMARKILLE lisenssimaksuina ja tiettyinä muina toimenpiteinä, on yhteismarkkinoille soveltuvaa, lukuun ottamatta 682,2 miljoonan DKK:n rahamäärää, joka komission mukaan on säännöstenvastaista valtiontukea ja joka Tanskan kuningaskunta velvoitettiin perimään takaisin TV2/DANMARKILTA.
   Esittämiensä vaatimusten tueksi Tanskan hallitus esittää, että 19.5.2004 tehty komission päätös
   
               —
            
            
               sisältää olennaisia muodollisia puutteita,
            
         
               —
            
            
               on EY 295 artiklan, valtiontukea koskevien EY 87 artiklan 1 kohdan ja EY 86 artiklan 2 kohdan sekä julkista radio- ja televisiotoimintaa jäsenvaltioissa koskevan pöytäkirjan vastainen, sekä
            
         
               —
            
            
               on neuvoston asetuksen N:o 659/1999 (1) ja komission direktiivin 80/723 (2) vastainen.
            
         Ensisijaisen kumoamisvaatimuksensa tueksi Tanskan hallitus esittää, että
   
               —
            
            
               kontradiktorinen periaate on sivuutettu, millä on ollut konkreettinen vaikutus hallituksen mahdollisuuksiin puolustaa itseään ja näin ollen myös komission päätöksen lopputulokseen;
            
         
               —
            
            
               lisenssimaksut, jotka suoritettiin TV2:lle, ja toisaalta mainostulot, joita TV2 sai TV2-Fondenin kautta sen vuonna 1997 tapahtuneeseen lakkauttamiseen saakka, eivät ole valtiontukea, sillä ne eivät ole EY 87 artiklassa tarkoitetulla tavalla valtion varoista myönnettyä tukea;
            
         
               —
            
            
               TV2:lle ajanjaksona 1995—2002 hankittu pääoma on kohtuullista tuloa TV2:n suorittamista julkisiin palveluihin kuuluvista tehtävistä, eikä se siten ole valtiontueksi katsottavaa ja perustamissopimuksen vastaista ”liiallista korvausta”;
            
         
               —
            
            
               komission laskelma ”liiallisesta korvauksesta” on virheellinen;
            
         
               —
            
            
               kysymys ei ole valtiontuesta, vaikka TV2:lle luovutetut varat ylittävät nettokulut julkisiin palveluihin kuuluvien velvoitteiden täyttämisestä, koska luovutettuja varoja ei ole tosiasiallisesti käytetty TV2:n kaupallisten toimintojen ristiinsubventointiin ja koska ne eivät näin ollen vääristä kilpailua;
            
         
               —
            
            
               TV2:lle mahdollisesti luovutetut valtion varat on katsottava luovutetuiksi tavanomaisissa markkinatalouden olosuhteissa toimivan yksityisen sijoittajan tapaan, minkä takia kyse ei ole valtiontuen myöntämisestä.
            
         
      (1)  Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annettu neuvoston asetus (EY) N:o 659/1999 (EYVL L 83, s. 1).
   
      (2)  Jäsenvaltioiden ja julkisten yritysten välisten taloudellisten suhteiden avoimuudesta 25 päivänä kesäkuuta 1980 annettu komission direktiivi 80/723/ETY (EYVL L 195, s. 35).